《送王舍人超武》
宋代·王庭圭

王郎远器宜庙堂，胡为奔走天一方。吴越相望峙雄垒，双旌再开南斗傍。

手携仙人绿玉杖，坐褰刺史赤帷裳。平生广莫意万里，眼高四海无相当。

舍人旧班紫宸陛，天马岂受青丝缰。骑驴到部正阅岁，飘然鹄举摩天翔。

婴儿十万啼塞路，各遮马首持杯觞。忽闻半夜发轻舸，追走不及徒悲伤。

绣衣飞章有巨力，不须州民投皂囊。正恐君王知治状，便向剑履趋明光。

鳌头蓬莱在平地，日边除书细作行。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。